তুলির টানে এক নারীর শরীরে ফুটিয়ে তুললেন বামা কালীর অবয়ব

নদিয়া: শান্তিপুর (Shantipur) থেকে এক অনন্য শিল্প উদ্যোগে নজর কেড়েছেন স্বনামধন্য মেকআপ আর্টিস্ট মুক্তি রায়। নারী শরীরকে ক্যানভাস করে তিনি ফুটিয়ে তুলেছেন শান্তিপুরের জনপ্রিয় ও জাগ্রত বামা কালীর জীবন্ত অবয়ব। বর্তমানে মুক্তি রায় সোদপুরের (Sodepur) বাসিন্দা হলেও, তাঁর বিয়ে হয়েছে কৃষ্ণনগরে। শিল্পের প্রতি গভীর অনুরাগ থেকেই তিনি আগেও নারী শরীরে বড় মায়ের অবয়ব ফুটিয়ে তুলেছিলেন, আর এবার বেছে নিয়েছেন শান্তিপুরের বামা কালীর (Bama Kali) রূপ।

সম্পূর্ণ রং ও তুলি ব্যবহার করে একাধিক ঘণ্টা পরিশ্রমের মাধ্যমে তৈরি হয়েছে এই শিল্পকর্ম। তাঁর স্বামী দেবাশীষ বিশ্বাস, যিনি একজন ফটোগ্রাফার ও ভিডিও এডিটর, ভিডিও ধারণে সহায়তা করেছেন। সোশ্যাল মিডিয়ায় ভিডিওটি প্রকাশ হতেই ঝড়ের বেগে ভাইরাল হয়েছে। শিল্পী মুক্তি রায় জানিয়েছেন, অসংখ্য মানুষ তাঁর এই সৃষ্টি দেখে ভালবাসা ও শুভেচ্ছা জানিয়েছেন। অনেকেই এখন তাঁকে কৃষ্ণনগরের বুড়িমার অবয়ব ফুটিয়ে তুলতে অনুরোধ করছেন, যা তিনি ভবিষ্যতে করার ইচ্ছা প্রকাশ করেছেন।

আরও পড়ুন: দীপাবলীতে উৎসবমুখর পূর্ব বর্ধমান, ২৫ ফুটের কালী প্রতিমা নির্মাণ করে তাক লাগাল পুজো কমিটি

তবে তিনি স্পষ্ট জানিয়েছেন, এই কাজ শুধুমাত্র মায়ের প্রতি শ্রদ্ধা ও ভক্তি থেকে করেন, অর্থের জন্য নয়। ভিডিও ভাইরাল হওয়ার পর অনেকেই মোটা অঙ্কের প্রস্তাব দিলেও তিনি তা প্রত্যাখ্যান করেছেন। মুক্তির কথায়, “এই শিল্প আমার কাছে ভক্তির প্রতীক, ব্যবসার নয়।” এবছর কালীপুজোয় শান্তিপুরের জাগ্রত বামা কালীর পুজো ও নিরঞ্জন সরাসরি দেখার ইচ্ছা রয়েছে তাঁর।

মুক্তি রায়ের এই উদ্যোগ শুধু শিল্প নয়, এক ভক্তিমিশ্রিত আবেগের প্রকাশ, যেখানে নারী শরীরের রঙের ছোঁয়ায় জীবন্ত হয়ে ওঠে দেবীর রূপ, আর মায়ের ভক্তিতে মিশে যায় এক শিল্পীর প্রাণ।